Nýr samingur mun styrkja uppbyggingu innviða og þar með kennslu skólans á öllum námsstigum . Ljósmynd LbhÍ Landbúnaðarháskóli Íslands og Wageningen háskólinn í Hollandi hafa undirritað samning um samstarf á sviði garðyrkju , en Wageningen háskólinn í Hollandi er einn fremsti skólinn á því sviði í Evrópu . Samningurinn snýr að samstarfi á sviði rannsókna og nýsköpunar , auk þess sem unnið verði að því að halda sameiginleg námskeið og vinnustofur og koma á starfsmannaskiptum . Nú þegar er unnið að því sameiginlega að sækja um verkefnastyrki til Evrópusambandsins . Horft er til verkefna á sviði tækninýjunga í garðyrkju en Hollendingar eru mjög framarlega á því sviði og til notkunar endurnýjanlegrar orku og þá er ekki síst horft til reynslu og þekkingar hérlendis af notkun jarðvarma . Þá er einnig hugað að verkefnum sem styðja hringrásarhagkerfið , matvælaframleiðslu í borgum og sem snúa að þróun í umhverfisskipulagi . ,, Landbúnaðarháskóli Íslands er afar ánægður með samninginn við Wageningen háskólann sem styður við stefnu Landbúnaðarháskólans um aukið erlent samstarf , þekkingaruppbyggingu og aukna áherslu á rannsóknir og nýsköpun , sem mun styrkja uppbyggingu innviða og þar með kennslu skólans á öllum námsstigum ” , segir Ragnheiður Þórarinsdóttir , rektor Landbúnaðarháskólans . Síða uppfærð / breytt 3. desember 2019 . Númer síðu : 2114